Lemon pie με σαβαγιάρ
Δεν υπάρχει κάτι πιο ανάλαφρο και δροσερό από μια lemon pie, ειδικά όταν είναι τόσο εντυπωσιακή και απρόσμενα εύκολη.
2 κούπες νερό   ,  6 κουτ. σούπας κορν φλάουρ , 1 κούπα ζάχαρη + 4 κουτ. σούπας (χωριστά), 4 αυγά, χωριστά οι κρόκοι από τα ασπράδια , ξύσμα και χυμός από 1 λεμόνι , 250 γρ. μπισκότα σαβαγιάρ, 1 ποτήρι (300 ml) χυμός πορτοκαλιού
Σε μια κατσαρόλα αναμειγνύουμε το νερό, το κορν φλάουρ, τη 1 κούπα ζάχαρη, τους κρόκους, τον χυμό και το ξύσμα λεμονιού. Τη βάζουμε σε χαμηλή φωτιά ανακατεύοντας συνεχώς με σύρμα, μέχρι να δέσει το μείγμα.Σε αυτή τη φάση δοκιμάζουμε εάν θέλουμε περισσότερο λεμόνι και προσθέτουμε ανάλογα με το γούστο μας. Αν ρίξουμε περισσότερο χυμό, επαναφέρουμε στη φωτιά και ξαναδένουμε το μείγμα. Μόλις η κρέμα είναι έτοιμη, αποσύρουμε από τη φωτιά.Βουτάμε τα σαβαγιάρ στον χυμό πορτοκαλιού, ίσα να βραχούν, και τα στρώνουμε σε στρογγυλή φόρμα με αποσπώμενο πάτο διαμέτρου περίπου 25 εκ., καλύπτοντας τον πάτο. Στη συνέχεια τοποθετούμε σαβαγιάρ το ένα δίπλα στο άλλο, όρθια στα τοιχώματα της φόρμας, έτσι ώστε να δημιουργήσουμε ένα στεφάνι περιφερειακά (και αυτά τα σαβαγιάρ πρέπει να τα βρέξουμε στον χυμό). Ρίχνουμε την κρέμα από πάνω, προσεκτικά για να μην κουνηθούν τα σαβαγιάρ της περιφέρειας.Στο μίξερ χτυπάμε τα ασπράδια με τις 4 κουταλιές ζάχαρη μέχρι να γίνουν μαρέγκα.Βάζουμε τη μαρέγκα σε ένα κορνέ και την απλώνουμε πάνω από την κρέμα, φτιάχνοντας ροζέτες. Αν δεν έχουμε κορνέ, μπορούμε φυσικά να απλώσουμε τη μαρέγκα με μια σπάτουλα, δημιουργώντας μύτες εδώ κι εκεί.Ανάβουμε το γκριλ και τοποθετούμε μέσα τη φόρμα, με ανοιχτή την πόρτα, για λίγα λεπτά, μέχρι να πάρει χρώμα η μαρέγκα, προσέχοντας όμως να μην αρπάξει και καεί. Αν έχουμε φλόγιστρο, μπορούμε να καψαλίσουμε τη μαρέγκα με αυτό (Το καψάλισμα της μαρέγκας, πάντως, δεν είναι απαραίτητο - το κάνουμε για να έχει πιο ωραία εμφάνιση το γλυκό). Αφήνουμε να κρυώσει και τη βάζουμε στο ψυγείο για 4-5 ώρες πριν σερβίρουμε.
Αυγά,Λεμόνι,Κεράσματα